**Innlegg LOs representantskapsmøte 23. februar 2016**

**Jørn Eggum, Fellesforbundets leder**

Sentralbanksjef Øystein Olsen sa i sin årstale på torsdag at vi har hatt 15 år med økonomisk opptur i Norge, at vi økonomisk sett har hatt en usedvanlig lang sommer. Og så la han til: «Nå kommer vinteren».

Vi skal ta på alvor det sentralbanksjefen sier. Vi står i en økonomisk krevende situasjon. Arbeidsledigheten stiger for hver dag som går. Prisene presses oppover. Det blir mer krevende å beholde og styrke kjøpekraften.

Men, gode representantskap, det er våren vi venter på, ikke vinter og kulde! La oss bruke de stadig lengre og lysere dagene utover i mars og april i forhandlinger med arbeidsgiverne, og om nødvendig med mekler og myndighetenes hjelp, å få til et oppgjør som bidrar til at det ikke er vinteren som står for tur.

Fra år 2000 til og med 2014 fikk landets lønnstakere økt sin kjøpekraft med 42 prosent. Vi har hatt gode år. Men det har ikke kommet av seg sjøl. Vi har med basis i produktivitetsutviklingen hatt en solidarisk og kollektiv lønnsdannelse som har gitt et løft for breie lønnstakergrupper.

Framfor dette oppgjøret krever vi å opprettholde kjøpekraften og styrke den for grupper som ligger lavt. Et slikt krav er ingen trussel mot arbeidsplasser og sysselsetting. Det som blir avgjørende viktig nå er at et midlertidig fall i investeringer ikke blir et fall også i den samlede etterspørsel. Å opprettholde befolkningens kjøpekraft blir viktig også for arbeidsplassene.

Mer enn på lenge er det nå store forskjeller i lønnsevnen ute i bedriftene. Bedrifter som ligger i de oljenære områdene sliter – enten de er industribedrifter eller hoteller. Mens andre bedrifter drar store fordeler av en endret kronekurs og kan levere gode resultater.

På samme måte som en svakere krone bidrar til å styrke konkurranseevnen bidrar den også til at prisene stiger. Det er bare rett og rimelig at vi får kompensert for dette. Arbeidsgiveren synes sikkert dette kravet er urimelig. Men også de veit at et fall i kjøpekraft og etterspørsel vil kunne øke problemene i norsk økonomi.

Gode representantskap! Skal vi få oppslutning hos våre medlemmer for et ansvarlig lønnsoppgjør så krever det at arbeidsgiverne stiller opp for et seriøst og organisert arbeidsliv. Manglende respekt for lover og avtaler er dessverre ikke noe vi bare opplever i det uorganiserte bedriftsmarkedet og i utenlandske bakgårdsselskaper. Gang på gang opplever vi at bedrifter organisert i NHO tøyer forståelsen av våre avtaler til det ugjenkjennelige.

Vi ser nå at bedrifter i oljeindustrien bruker nedgangstidene til å kvitte seg med brysomme, uproduktive og langtidssjukemeldte, framfor å holde seg til ansiennitetsprinsippet. Ingen av de omlag 200 ansatte ved Radisson Blue Hotell Norge i Bergen blir tilbudt arbeid når Scandic tar over driften.

Vi opplever videre at bedrifter gjennom selskapsrettslige grep søker å omgå regler om dekning av utgifter til reise, kost og losji og eventuelle bortetillegg.

Vi opplever konstruksjoner som «fast ansatt uten lønn mellom oppdrag».

Alt dette, kamerater, undergraver det gode arbeidslivet. Derfor skal vi ta tak i det under dette oppgjøret.

Så til pensjon. Gerd har sagt at dette skal bli et pensjonsoppgjør. Og det skal det bli. Medlemmene forventer det. Men medlemmene forventer ikke alt av oss. Nemlig at enhver pensjonsutfordring skal løses ved dette oppgjøret. Det de forventer, er at vi skal komme videre, slik at i alle fall de som stiller svakest når det gjelder tjenestepensjon, får det bedre.

Vi har i dag obligatorisk tjenestepensjon. Det er lovfestet. Vi fikk det på plass med virkning fra 2006. Men at det er obligatorisk, er ikke sant. Alle får nemlig ikke tjenestepensjon eller de får en fryktelig dårlig pensjon.

I dag kan du opparbeide pensjonsrettigheter i folketrygden fra du er 13 år, men i tjenestepensjonsordningene må du være 20 år.

I dag har du ikke rett på pensjon for de første 90 000 kronene du tjener hos en arbeidsgiver. Tjener du 100 000 ett år så får du kun innbetalt pensjon av de siste 10 000. De med den dårligste lønna får dermed minst innbetalt til pensjon.

I dag får du ikke innbetalt til pensjon hvis du jobber mindre enn en dag i uka. Hvorfor skal ikke tilkallingsvaktene på hotellene også få pensjon for sitt arbeid? Ikke minst kvinner med lav lønn og deltidsjobb rammes av dagens urettferdige regler.

I dag må du være ansatt mer enn 12 måneder for å kunne ta med deg pensjonsinnskuddet. Dette rammer alle i midlertidige jobber, og utnyttes av useriøse arbeidsgivere som spekulerer i å avslutte arbeidsforholdet før det har gått ett år.

Vårt krav er derfor: **Pensjon fra første krone, fra første time og fra første arbeidsdag! Med andre ord: Pensjon for alle!**

Kravene gir løft for de som tjener minst. Og av dem er det flest kvinner.

Pensjon er utsatt lønn. Derfor er vårt krav at vi vil ha forhandlingsrett på pensjon. Det skal være en del av avtaleverket vårt.

I dag har vi i privat sektor et arbeidsgiverstyrt system. Og for de fleste også et uoversiktlig system. Så lenge du er ansatt bestemmer bedriften hvor mye som skal innbetales til pensjon og hvor pengene skal plasseres.

Hver gang du slutter i en jobb der du har opparbeidet deg pensjonsrettigheter, blir det utstedt pensjonskapitalbevis. I løpet av et yrkesliv kan du motta mange slike bevis og det er i dag ditt ansvar å samle dem og forvalte dem. Få gjør dette, og det er store tap knyttet til å ha mange slike pensjonsbevis.

Kamerater! Vi må få slutt på dette. Vi vil frata bedriftene styringsretten. Vi må få et system der arbeidstakeren får sin konto der all innbetalt premie er samlet.

Men vi vil heller ikke ha et system der hver enkelt arbeidstaker skal være sin egen lykkes smed – overlatt til seg sjøl. Vi vil at det skal gis muligheter for kollektiv plassering og forvaltning. Det blir tryggere og det gir mer pensjon for pengene. Men for å få dette til, må vi først frata arbeidsgivernes monopol på plassering og forvaltning.

Fellesforbundet er for et solidarisk, likestilt og likeverdig pensjonssystem. Folketrygden må ligge i bunn. Vi må sørge for at folketrygden er og blir så god at den aldri skal erstattes med tjenestepensjoner. Tjenestepensjoner er noe som må komme i tillegg til folketrygd og AFP. Noe som en først og fremst skal ha glede av de 10-15 første årene av vår pensjonisttilværelse.

Under oppgjøret for to år siden ble vi sammen med Norsk Industri enig om utredning av pensjon. Utredningene skulle bygge på lov om innskuddspensjon. At vi gikk med på det, hadde to grunner: Den ene var at det er en kjønnsnøytral ordning i den forstand at både premie blir forholdsmessig den samme, og at utbetaling blir lik for lik innbetaling og avkastning. Og den andre grunner var at en slik ordning gir arbeidsgiver forutsigbarhet og ikke økte utgifter.

Når har vi mulighet for å få dette til. Arbeidsgiverne er klare, men det blir ingen dans på roser. Og vi trenger myndighetenes medvirkning.

Gode representantskap! Tjenestepensjon berører alle arbeidstakere. Vi veit det er ulike meninger i LO-familien om tjenestepensjon, og om innretningen av den. Men vi veit også at det er en unison oppslutning om å utvide grunnlaget for opptjening, om å få forhandlingsrett på pensjon og ikke minst få bort alle de svakhetene systemet med mange pensjonsbevis er.

Vi i Fellesforbundet har aldri tenkt å gå noe sololøp dersom dette representantskapet går inn for et forbundsvist oppgjør. Til dere som i diskusjonene i prosessen fram til dette møtet, har vært usikre på hva vi i Fellesforbundet driver på med vil jeg si: Vi har ingen andre motiver, ingen andre hensikter, enn å sikre medlemmene bedre pensjon. Vi vil at oppgjøret i 2016 skal gi medlemmene innholdsmessig på pensjon.

Til slutt vil jeg understreke: Under forhandlingenes og eventuelle meklingers gang vil vi ha nær kontakt med LO. Og skulle det bli aktuelt med henvendelser til myndighetene vil utforming av våre krav til innhold i brev sjølsagt skje i tett samarbeid med LO.

Med disse ordene oppfordrer jeg representantskapet om å slutte seg til sekretariatets enstemmige innstilling.